Yaa ruijmuaꞌa yee, aɨme ɨ mej maɨjna cɨn ajtyáxɨɨracaꞌa mej mi maun tyuꞌuyesten, ayaa mu raamuaꞌareeriꞌi tɨ nuꞌu aɨn Jesús eꞌeveꞌemaꞌacaa aujna Jerusalén.
Matɨꞌɨj mi tacɨj xámueꞌi antíveichixɨ, majta yaꞌupí. Matɨꞌɨj mi aꞌujuꞌun mej mi yeꞌentinajche. Ayaa mu tiꞌijíjhuacaꞌa tɨcɨn: ―Tyamuaꞌa pu tiꞌixaꞌapɨꞌɨn. Ticheꞌe yeehui rɨꞌɨ tiraataꞌan tyaɨjna tɨ yeꞌeveꞌeme nyuucajtzeꞌen ɨ tavastaraꞌa. Ticheꞌe yeehui rɨꞌɨ tiraataꞌan tyaɨjna ɨ Rey tɨ titaataijteꞌesin ityejmi tyaj Israel jetze ajtyamaꞌacan. ―Ayaa mu eꞌevéꞌejijhuajmaꞌa.
Aj puꞌi Jesús ayan puuruꞌu ráatyau tɨ cai xɨ aꞌatɨ japuan aveꞌeyeijxɨ. Aj puꞌi japuan aveꞌeyeijxɨ tɨ ij ayan huarɨni aꞌij tɨ teꞌeyuꞌusiꞌi ɨ yuꞌuxari jetze tɨcɨn:
Caxu yeehui tiꞌitzɨɨnyaꞌa mɨ sej saun huachaatɨme u Sión. Casiꞌi yeehui muan, aɨ pu meꞌeveꞌemej ɨ tɨ tyajamuaataijteꞌesin. Aɨ pu ajta yeehui avaꞌaca yaujraꞌan japua ɨ puuruꞌu.
Majta aɨme ɨ maj Jesús jamuan áꞌujhuaꞌanyaꞌa, anacaican, camu yauꞌeitaa muaꞌaraa aꞌij tɨ huataujmuaꞌa tɨj naꞌa tɨ ayan teꞌeyuꞌusiꞌihuacaꞌa. Ma ajta, tɨꞌɨj ari Dioj ayan raꞌajjáj ɨ Jesús, ajta ayan nain cɨn tiréijca, aj mu mi xaa raꞌutamuaꞌareeriꞌi tɨ ayan cɨmeꞌen teꞌeyuꞌusiꞌihuacaꞌa aɨjna cɨmeꞌe ɨ Jesús. Majta meyan raꞌutamuaꞌareeriꞌi mej meyan raaruu.
Majta aɨme ɨ maj muiꞌi ɨ maj jamuan áꞌujhuaꞌanyaꞌa, aɨ mu majta Jesús jamuan seiraꞌacaa tɨꞌɨj Jesús ayan raatajé aɨjna ɨ Lázaro tɨ nuꞌu ayan huirajraꞌani aꞌutɨ aꞌaváꞌanamiꞌihuacaꞌa, tɨꞌɨj Jesús ayan raꞌajjáj huaꞌa tzajtaꞌa ɨ mej meri huacuii. Aɨ mu eꞌeyan meyan tyuꞌutaxajtacaꞌa aꞌij tɨ huarɨj.
Majta aɨme ɨ seica ɨ tyaɨte, matɨꞌɨj raamuaꞌareeriꞌi tɨ Jesús ayan tiꞌitɨ cɨn huarɨj tɨ huapɨꞌɨ ruxeꞌeveꞌe, matɨꞌɨj mi meyan u aꞌujuꞌun mej mi yeꞌentinajche.
Majta aɨme ɨ fariseos, ayaa mu tyuꞌurixaatyaꞌacaa tɨcɨn: ―Ayej xaa nyaꞌu teꞌeme, capu tiꞌitɨ aꞌij tyajamuatyavaꞌɨreꞌesin sej seyan raataꞌijmɨ. Casiꞌi, matɨj manaꞌa yeehui puaꞌamua maj yan huachaatɨme iiyan chaanaca japua, naimiꞌi mu raꞌajaahuateꞌe.